ועדת העבודה, הרווחה והבריאות, כנסת 20, פרוטוקול מספר 359, 2016-11-07 10:30

מירב בן ארי: בוקר טוב.

מירב בן ארי: אני ממלאת את מקומו של חבר הכנסת אלי אלאלוף יושב ראש הוועדה.

מירב בן ארי: החוק הוא חוק שלי ואני שמחה להחליף אותו ולדון בחוק.

מירב בן ארי: הבנתי שאנחנו צריכים בהתחלה להצביע על מיזוג.

<יעל סלנט: כן.

<יעל סלנט: אנחנו נמזג את שתי הצעות החוק לפי סעיף 79(ג) לתקנון.

<יעל סלנט: פ/2715.

מירב בן ארי: שזה ה-פה הראשון.

מירב בן ארי: נכון?

<יעל סלנט: כן.

<יעל סלנט: שלך, של חברת הכנסת מירב בן ארי.

מירב בן ארי: שלא יהיו טעויות כי כבר נעשו טעויות.

<יעל סלנט: ואת פ/2790 של חבר הכנסת איציק שמולי וקבוצת חברי הכנסת.

מירב בן ארי: הוא מוכן למיזוג.

מירב בן ארי: הוא בדרך.

מירב בן ארי: את רוצה לחכות לו להצבעה?

מירב בן ארי: בסדר.

מירב בן ארי: נחכה לו.

מירב בן ארי: חבר הכנסת איציק שמולי, הצעת החוק שלך מתמזגת עם הצעת החוק שלי.

<יעל סלנט: אני מבינה שחבר הכנסת איציק שמולי מציע למזג את הצעת החוק 2790, הצעת חוק של חבר הכנסת איציק שמולי וקבוצת חברי כנסת, עם הצעת חוק מספר 2715 של חברת הכנסת מירב בן ארי, לפי סעיף 79(ג) לתקנון הכנסת.

מירב בן ארי: מי בעד מיזוג שתי ההצעות?

מירב בן ארי: מי נגד?

מירב בן ארי: בעד המיזוג – פה אחד

מירב בן ארי: הצעות החוק מוזגו.

מירב בן ארי: תודה רבה.

<אדוארד וויס: אני מוכן לתת דברי רקע.

<אדוארד וויס: אני סגן היועצת המשפטית של משרד העבודה, הרווחה והשירותים החברתיים.

<אדוארד וויס: אנחנו מטפלים באוכלוסייה הזו אצלנו במשרד.

<אדוארד וויס: יש לנו אגף.

מירב בן ארי: אני מכירה.

<אדוארד וויס: שינינו את המונח.

<אדוארד וויס: הבעיה היא שהחוק הזה לא תוקן באופן מקיף כבר הרבה שנים.

<אדוארד וויס: אנחנו עובדים על תיקון מקיף של החוק כבר זמן רב.

<אדוארד וויס: זה בעצם לכתוב מחדש את כל החוק ורצינו שם להכניס את זה.

מירב בן ארי: בסיבוב הקודם החלפתם רק את שם המשרד?

<אדוארד וויס: לא.

<אדוארד וויס: בכלל לא תיקנו את החוק הזה אבל מה שכן, יש לנו מודעות לכך שצריך לשנות את המינוח כי הוא מיושן, משפיל ויש הרבה קונוטציות שליליות.

<אדוארד וויס: לכן כבר בזמנו של שר הרווחה דאז, השר הרצוג, הוא מינה ועדה ציבורית בראשות השופטת רוט-לוי שדנה בנושא וההמלצה הייתה אחרת מכפי שהיא היום.

<אדוארד וויס: אחר כך, בזמן של השר כחלון, הוא מינה צוות בדיקה והצוות הזה בעצם גיבש את המונח מוגבלות שכלית התפתחותית כי העניין הזה לא כל כך פשוט.

<אדוארד וויס: לא כל הזכויות של כל האנשים עם מוגבלות מוסדרים בחוק.

<אדוארד וויס: יש חוק לגבי אנשים עם פיגור שכלי דאז, היום עם מש"ה ולא רצו לפגוע בהם דרך השינוי בשם ולכן העניין היה קצת מורכב ולא כל כך פשוט.

<אדוארד וויס: בהתחלה הייתה התנגדות מצד אקי"ם וגם מצד האנשים אבל העניין הזה הסתדר בזמן של השר כחלון.

<אדוארד וויס: משנת 2012 המשרד משתמש בביטוי מוגבלות שכלית התפתחותית.

<אדוארד וויס: שינו את השם של האגף הרלוונטי ובעצם הכול מוטמע.

מירב בן ארי: הכול מוטמע אבל בחקיקה נשאר השם.

<אדוארד וויס: צריכים לעגן את השינוי הזה בחקיקה.

אילן גילאון: בחוק הראשי שהוא חוק שוויון זכויות לאנשים עם מוגבלות, הדברים האלה הם בשפה הזאת.

מירב בן ארי: לכן זה לקח לנו זמן מהמושב הקודם.

מירב בן ארי: לקח זמן ליועצות המשפטיות כי הן היו צריכות לעבור על כל החקיקה.

מירב בן ארי: לכן חיכינו למושב הזה.

<אדוארד וויס: ברור.

<אדוארד וויס: בגלל שהתיקון המקיף של החוק מתעכב, הצטרפנו ותמכנו בהצעת החוק כי אנחנו גם סבורים שהגיע הזמן לשנות המינוח.

<אדוארד וויס: לפחות את זה נתקן עכשיו והשאר, בהמשך.

מירב בן ארי: בסדר גמור.

איציק שמולי: שאלה למשפטנים.

איציק שמולי: מעבר לחוק הסעד אותו אנחנו מתקנים בשני החוקים, מה הדין לגבי החקיקה הנוספת?

מירב בן ארי: הכנסנו את הכול.

מירב בן ארי: יש לך את ההצעה החדשה הממוזגת?

איציק שמולי: לא.

איציק שמולי: יש לי את שתי ההצעות.

מירב בן ארי: בממוזגת יש לך את כל החקיקה מחקירת סיבות מוות, חוק הירושה, חוק הסעד.

מירב בן ארי: אנחנו נעבור כאן על הכול כפי שמופיע בממוזגת ואתה תראה את כל השינויים שרוצים להכניס.

מירב בן ארי: לכן זה גם לקח זמן.

<אדוארד וויס: ישבנו עם הייעוץ המשפטי של הוועדה וגם עם משרד המשפטים כדי לעבור על החומר.

מירב בן ארי: אני יודעת.

מירב בן ארי: תאמין לי שהטרדתי אותם מדי שבוע.

אילן גילאון: בסוף כתבתם בעל מוגבלות לא עם מוגבלות.

מירב בן ארי: אנחנו משנים את זה ל-עם מוגבלות.

<יעל סלנט: הנוסח לדיון זה הנוסח הזה.

<יעל סלנט: זה נוסח אחר.

מירב בן ארי: נכון.

מירב בן ארי: מיזגנו את שתי ההצעות, שלי ושל חבר הכנסת שמולי.

<יעל סלנט: זה הנוסח השמאלי ביותר.

מירב בן ארי: אנחנו עובדים עם הנוסח הזה כשהוא מקיף ומשנה את המילה.

אילן גילאון: בעל מוגבלות, יכולים על מוגבלות שלישית לשלם מס.

<אדוארד וויס: המונח יהיה אדם עם מוגבלות.

מירב בן ארי: ברשותכם, אנחנו חייבים להתחיל.

מירב בן ארי: כמובן נענה על כל השאלות תוך כדי.

<יעל סלנט: אני רק אתן דברי רקע קצרים.

<יעל סלנט: אנחנו בעצם חיפשנו ברחבי החקיקה היכן נמצא המונח מפגר ופיגור והחלפנו אותו במוגבלות שכלית התפתחותית.

<יעל סלנט: לא הייתה לנו בעצם כוונה לשנות מהמשמעות שלו.

<יעל סלנט: השינוי הוא סמנטי.

<יעל סלנט: הוא שינוי חשוב אבל הוא סמנטי בלבד.

<יעל סלנט: לא התכוונו לגרוע אנשים מחקיקה, לא התכוונו להוסיף אנשים אלא התכוונו לשמור על הקבוצה הקיימת כבר היום אלא לקרוא לה בשם אחר - מוגבלות שכלית התפתחותית.

<אדוארד וויס: אם אוכל להוסיף.

<אדוארד וויס: האנשים עם דאז פיגור שכלי היו זכאים לקבל שירותים כגון שירותי רווחה, גם הסדרים מיוחדים בהליך הפלילי.

<אדוארד וויס: כפי שאמרה היועצת המשפטית, הכוונה הייתה לא לפגוע חס וחלילה בזכאות הזו בכל צורה שהיא ולא להזיק דרך השינוי הסמנטי.

<אדוארד וויס: כל מה שהיה קודם, נשמר.

<יעל סלנט: זה נכון לכל דברי החקיקה שאנחנו מתקנים.

<יעל סלנט: אנחנו בעצם משנים את המונח אבל לא משנים ממשמעותו וזה חשוב שייאמר כאן בוועדה.

מירב בן ארי: נכון.

<אדוארד וויס: זה כולל את פסיקת בתי המשפט.

<יעל סלנט: בוודאי.

<יעל סלנט: זה כולל את הכול.

<יעל סלנט: הצעת חוק להחלפת המונח מפגר (תיקוני חקיקה) התשע"ז-2016 תיקון חוק לתיקון דיני הראיות בחוק לתיקון דיני הראיות (הגנת ילדים) התשט"ו-1955, בסעיף 1, בהגדרה עובד סוציאלי שמונה לפי חוק, במקום "במפגרים" יבוא "באנשים עם מוגבלות שכלית התפתחותית".

<יעל סלנט: תיקון חוק חקירת סיבת מוות בחוק חקירת סיבת מוות התשי"ח-1958 - בסעיף 19, במקום "מפגרים" יבוא "עם מוגבלות שכלית התפתחותית".

<יעל סלנט: בסעיף 22, במקום "מפגרים" יבוא "עם מוגבלות שכלית התפתחותית".

<יעל סלנט: תיקון פקודת מס הכנסה בפקודת מס הכנסה בסעיף 44, במקום "מפגר" יבוא "עם מוגבלות שכלית התפתחותית".

<יעל סלנט: בסעיף 45(א) במקום "עיוור או מפגר" יבוא "ילד עיוור או ילד עם מוגבלות שכלית התפתחותית".

<יעל סלנט: תיקון חוק הירושה בחוק הירושה, התשכ"א-1965 בסעיף 57(א)(2), במקום "מפגר" יבוא "עם מוגבלות שכלית התפתחותית" ובמקום "במפגרים" יבוא "באנשים עם מוגבלות שכלית התפתחותית".

<יעל סלנט: חוק הסעד, טיפול במפגרים, זה בעצם החוק העיקרי שאנחנו משנים.

אילן גילאון: זאת למעשה האנציקלופדיה של כל המוגבלויות בכל תחומי החיים, גם שכלית וגם נפשית.

מירב בן ארי: זה החוק הראשי מ-1969.

<ענבר הרשקוביץ: חוק הסעד (טיפול במפגרים), התשכ"ט-1969 בכל מקום, למעט בסעיפים 6(1) ו-7(א) - במקום "משפגרים" יבוא "באנשים עם מוגבלות שכלית התפתחותית".

<ענבר הרשקוביץ: במקום "מפגר" יבוא "אדם עם מוגבלות שכלית התפתחותית".

<ענבר הרשקוביץ: במקום "למפגרים" יבוא "לאנשים עם מוגבלות שכלית התפתחותית".

<ענבר הרשקוביץ: במקום "שהמפגר" יבוא "שהאדם עם מוגבלות שכלית התפתחותית".

<ענבר הרשקוביץ: במקום "המפגר" יבוא "האדם עם מוגבלות שכלית התפתחותית".

<ענבר הרשקוביץ: במקום "למפגר" יבוא "לאדם עם מוגבלות שכלית התפתחותית".

<ענבר הרשקוביץ: בסעיף 2(ג), במקום "המפגרים" יבוא "אנשים עם מוגבלות שכלית התפתחותית" ובמקום "פיגורם" יבוא "מוגבלותם השכלית התפתחותית".

<ענבר הרשקוביץ: בסעיף 6(1), במקום "המפגר" יבוא "האדם עם מוגבלות שכלית התפתחותית" ומקום "למפגר" יבוא "לאדם עם מוגבלות שכלית התפתחותית".

<ענבר הרשקוביץ: בסעיף 7(א), במקום "מפגר" יבוא "אדם עם מוגבלות שכלית התפתחותית", במקום "למפגר" יבוא "לאדם עם מוגבלות שכלית התפתחותית", ובמקום "למפגר" יבוא "לאדם עם מוגבלות שכלית התפתחותית".

<ענבר הרשקוביץ: תיקון חוק הנוער (שפיטה, ענישה ודרכי טיפול) בחוק הנוער (שפיטה, ענישה ודרכי טיפול) התשל"א-1971, בסעיף 1, ההגדרה "עובד סוציאלי שמונה לפי חוק" במקום "למפגרים" יבוא "לאנשים עם מוגבלות שכלית התפתחותית".

<ענבר הרשקוביץ: תיקון חוק העונשין בחוק העונשין התשל"ז-1977 בסעיף 368(א), בהגדרה "עובד סוציאלי שמונה לפי חוק", במקום "במפגרים" יבוא "באנשים עם מוגבלות שכלית התפתחותית".

<ענבר הרשקוביץ: תיקון חוק הגנת הצרכן בחוק הגנת הצרכן, התשמ"א-1981, בתוספת החמישית בפרט 3, במקום "במפגרים" יבוא "באנשים עם מוגבלות שכלית התפתחותית" ובמקום "אדם מפגר" יבוא "אדם עם מוגבלות שכלית התפתחותית".

<ענבר הרשקוביץ: תיקון חוק המרשם הפלילי ותקנת השבים בחוק המרשם הפלילי ותקנת השבים, התשמ"א-1981, בתוספת הראשונה בפרט כ"ח(6), במקום "ממפגרים" יבוא "מאנשים עם מוגבלות שכלית התפתחותית".

<ענבר הרשקוביץ: תיקון חוק סדר הדין הפלילי בחוק סדר הדין הפלילי (נוסח משולב), התשמ"ב-1982, בסעיף 170(א), במקום "במפגרים" יבוא "באנשים עם מוגבלות שכלית התפתחותית".

<ענבר הרשקוביץ: תיקון חוק חינוך מיוחד בחוק חינוך מיוחד התשמ"ח-1988, סעיף 7(ד), במקום "במפגרים" יבוא "באנשים עם מוגבלות שכלית התפתחותית" ובמקום "מפגר" יבוא "אדם עם מוגבלות שכלית התפתחותית".

<ענבר הרשקוביץ: תיקון חוק ביטוח בריאות ממלכתי בחוק ביטוח בריאות ממלכתי, התשנ"ד-1994 בתוספת השלישית בסעיף 3.1.2, במקום בהגדרה "מטופלים הסובלים מתחלואה כפולה," במקום "פיגור שכלי" יבוא "מוגבלות שכלית התפתחותית".

<ענבר הרשקוביץ: תיקון חוק בית המשפט לענייני משפחה בחוק בית המשפט לענייני משפחה התשנ"ה-1995, בסעיף 3(ד), בהגדרה עובד סוציאלי שמונה לפי חוק, בפסקה (6), במקום "במפגרים" יבוא "באנשים עם מוגבלות שכלית התפתחותית".

<ענבר הרשקוביץ: תיקון חוק סדר הדין הפלילי, סמכויות אכיפה, חיפוש בגוף ונטילת אמצעי זיהוי בחוק סדר הדין הפלילי (סמכויות אכיפה, חיפוש בגוף ונטילת אמצעי זיהוי) התשנ"ו-1996, בסעיף 14(ב), בהגדרה עובד סוציאלי שמונה על פי חוק, במקום "במפגרים" יבוא "באנשים עם מוגבלות שכלית התפתחותית".

<ענבר הרשקוביץ: תיקון חוק מעונות יום שיקומיים בחוק מעונות יום שיקומיים, התש"ס-2000, בסעיף (2), בהגדרה פעוט עם מוגבלות בפסקה (2)(א), במקום "במפגרים" יבוא "באנשים עם מוגבלות שכלית התפתחותית" ובמקום "פיגור שכלי" יבוא "במוגבלות שכלית התפתחותית".

<ענבר הרשקוביץ: תיקון חוק פעוטות בסיכון, הזכות למעון יום בחוק פעוטות בסיכון (הזכות למעון יום), התש"ס-2000, בסעיף 3(2), במקום "פיגור" יבוא "מוגבלות שכלית התפתחותית".

<ענבר הרשקוביץ: תיקון חוק למניעת העסקה של עברייני מין במוסדות מסוימים בחוק למניעת העסקה של עברייני מין במוסדות מסוימים התשס"א-2001, בסעיף 1, בהגדרה אדם עם מוגבלות שכלית או התפתחותית, בפסקה (א), במקום "פיגור שכלי" יבוא "מוגבלות שכלית התפתחותית", במקום "במפגרים" יבוא "באנשים עם מוגבלות שכלית התפתחותית" ובמקום "מפגר" יבוא "אדם עם מוגבלות שכלית התפתחותית".

<ענבר הרשקוביץ: תיקון חוק מגבלות על חזרתו של עבריין מין לסביבת נפגע העבירה בחוק מגבלות על חזרתו של עבריין מין לסביבת נפגע העבירה, התשס"ה-2004, בסעיף 2, בהגדרה עובד סוציאלי שמונה לפי חוק, פסקה (6), במקום "במפגרים" יבוא "באנשים עם מוגבלות שכלית התפתחותית".

<ענבר הרשקוביץ: תיקון חוק הליכי חקירה והעדה, התאמה לאנשים עם מוגבלות שכלית או נפשית בחוק הליכי חקירה והעדה (התאמה לאנשים עם מוגבלות שכלית או נפשית), התשס"ו-2005 – בכל מקום, במקום "פיגור שכלי" יבוא "מוגבלות שכלית התפתחותית" ובמקום "במפגרים" יבוא "באנשים עם מוגבלות שכלית התפתחותית".

<ענבר הרשקוביץ: בסעיף 1, בהגדרה אדם עם מוגבלות שכלית, במקום "כמפגר בשכלו" יבוא "כאדם עם מוגבלות שכלית התפתחותית".

<ענבר הרשקוביץ: תיקון חוק החולה הנוטה למות בחוק החולה הנוטה למות התשס"ו-2005 בסעיף 57, במקום "במפגרים" יבוא "באנשים עם מוגבלות שכלית התפתחותית".

<ענבר הרשקוביץ: תיקון חוק הגנה על הציבור מפני ביצוע עבירות מין בחוק הגנה על הציבור מפני ביצוע עבירות מין התשס"ו-2006, בסעיף 3(א), בהגדרה עובד סוציאלי לפי חוק, במקום "במפגרים" יבוא "באנשים עם מוגבלות שכלית התפתחותית".

<ענבר הרשקוביץ: תיקון חוק זכויות תלמידים עם לקות למידה במוסדות על תיכוניים בחוק זכויות תלמידים עם לקות למידה במוסדות על תיכוניים, התשס"ח-2008, בסעיף 1, בהגדרה לקות למידה, במקום "פיגור שכלי" יבוא "מוגבלות שכלית התפתחותית".

<ענבר הרשקוביץ: תיקון חוק אומנה לילדים בחוק אומנה לילדים התשע"ו-2016 בכל מקום במקום "במפגרים" יבוא "באנשים עם מוגבלות שכלית התפתחותית".

מירב בן ארי: תודה רבה לכן.

מירב בן ארי: במושב הקודם שאלתי מה קורה ונאמר לי שזה לא חוק אחד אלא זה מפוזר בהרבה חוקים.

מירב בן ארי: אם כן, קודם כל, תודה רבה על עבודת העומק.

מירב בן ארי: נראה לי שכיסינו הכול אלא אם יהיה חוק חסר.

<יעל סלנט: לפני ההצבעה, אנחנו רוצים לבקש מכם - - -

מירב בן ארי: אנחנו לא מצביעים.

מירב בן ארי: אני רוצה לשמוע את הנוכחים ואת חברי הכנסת.

<יעל סלנט: רצינו לבקש מהוועדה שככל שהתפספס לנו איזשהו מקום ואיזשהו מיקום המונח "מפגר", נבקש מהוועדה שתסמיך אותנו ככל שהתפספס דבר כזה – מה שלא נראה שקרה – לשנות את המונח.

מירב בן ארי: בוודאי.

<ישראל הבר: נציבות שוויון זכויות לאנשים עם מוגבלות.

<ישראל הבר: אנחנו כמובן מברכים על החוק הזה.

<ישראל הבר: הוא ראוי והוא מכבד את האנשים.

<ישראל הבר: זה תואם את עקרונות זכויות האדם.

<ישראל הבר: יש רק הערה אחת.

<ישראל הבר: החוק הזה כמובן עושה רק חצי עבודה כי לפי מה שבדקנו בספר החוקים, יש לפחות ארבעים סטים של תקנות בהן המונח הזה מופיע וכמובן שלמחוקק אין סמכות לשנות.

מירב בן ארי: המחוקק לא יכול לשנות.

<ישראל הבר: הסמכות היא של השרים.

מירב בן ארי: הוועדה תוציא פנייה – כבר דיברנו על התקנות לפני שנכנסנו לוועדה ועשינו שיעורי בית – לכל השרים הרלוונטיים.

מירב בן ארי: אנחנו מכירים את התקנות ואתה צודק במאה אחוזים.

מירב בן ארי: הוועדה תוציא פנייה עוד השבוע לשרים כדי לשנות את התקנות.

מירב בן ארי: כמובן שאנחנו כמחוקק לא יכולים לעשות זאת אבל השרים בהחלט יכולים לעשות זאת ואנחנו נוציא פנייה מסודרת את כולם כדי שישנו בהתאם את כל התקנות.

<אדוארד וויס: למען הסדר הטוב, עדיף שקודם כל החוק יחוקק ואחר כך נתקן את התקנות.

מירב בן ארי: אנחנו נוציא פנייה בנושא הזה של התקנות.

<נועה בן צבי: אקי"ם ישראל.

<נועה בן צבי: אנחנו כמובן מברכים על המהלך וגם עבדנו בשיתוף פעולה עם איציק שמולי ונורית קורן ועם משרד הרווחה בנושא.

<נועה בן צבי: אני מצטרפת לדברים ומוסיפה שאנחנו העברנו רשימה שלמה, שורה ארוכה של תקנות.

<נועה בן צבי: אנחנו גם עשינו הבחנה ולא רק התייחסנו למונח מפגר או פיגור שכלי.

<נועה בן צבי: יש גם לא מעט תקנות שמופיע בהם המונח "לוקים בשכלם" ו"לקות שכלית".

מירב בן ארי: למי העברת את זה?

<נועה בן צבי: למשרד הרווחה בזמנו.

מירב בן ארי: אני מציעה שתעבירי את זה אלי.

<נועה בן צבי: אנחנו נעביר שוב.

<נועה בן צבי: שוב, אנחנו לא רוצים לשנות משמעות אבל ברור שכאשר המילה לקות שכלית מתייחסת לפיגור שכלי, אנחנו רוצים לשנות.

מירב בן ארי: בהמשך לדברים של ישראל, הנושא של התקנות יטופל.

מירב בן ארי: תעבירי לי את הרשימה כי זה יקל על השרים.

מירב בן ארי: זאת עבודה מצוינת.

מירב בן ארי: תעבירי אלי ואנחנו נדאג לקדם את זה.

<אדוארד וויס: לגבי התקנות, אני מציע שנחכה עד שיחוקק החוק.

<אדוארד וויס: כמובן אין טעם להתחיל לעבוד על התקנות עד שברור שהחוק עובר.

מירב בן ארי: אל תדאג.

מירב בן ארי: עד שמכתב נפתח במייל במשרד, ייקח לו שבוע להיפתח.

מירב בן ארי: אחרי חודש יביאו ובזמן הזה נעביר את החוק.

מירב בן ארי: תאמין לי שעדיף לעשות תהליכים מקבילים ואת זה אני אומרת מניסיון אישי.

<אדוארד וויס: בסדר.

<אדוארד וויס: הדבר השני, העניין של הביטויים הנוספים.

<אדוארד וויס: למשל העניין של מפגר זה מונח טכני מאוד מאוד מובהק ויש כל מיני ביטויים כמו לקות שכלית, ליקוי שכלי, מוגבלות שכלית.

<אדוארד וויס: אני רוצה להסביר את המורכבות.

<אדוארד וויס: אנחנו סברנו בהתחלה שנתקן את הכול והבאנו את זה בפני הייעוץ המשפטי של הוועדה וגם בפני משרד המשפטים, אבל הבעיה היא שהמונחים האלו כוללים סוגים נוספים של מוגבלות.

<אדוארד וויס: למשל המשרד שלנו מטפל גם באוטיסטים וגם אגף השיקום מטפל באנשים עם מוגבלות עד הגבול של פיגור, של מוגבלות שכלית התפתחותית.

אילן גילאון: כל הספקטרום.

<אדוארד וויס: אין חקיקה שמסדירה את המוגבלויות האחרות.

<אדוארד וויס: לכן העניין היה מאוד מורכב ולא רצו לפגוע ולהזיק.

<אדוארד וויס: לכן הקונצנזוס עם אנשי המקצוע היה שכדאי כרגע להשאיר את זה ובהמשך לתקן.

מירב בן ארי: בכל מקרה אני אפנה לשרים.

מירב בן ארי: זה בטח יהיה תהליך ארוך אבל זאת מחויבות שלנו כמחוקק גם לשנות את החקיקה וגם לבקש מהשרים לתקן את התקנות.

<אדוארד וויס: הייתי מציין שרוב החקיקה הרלוונטית דווקא שייכת למשרד המשפטים.

<אדוארד וויס: למשל הרבה דברים בהקשר של הליכים פליליים, במיוחד שם הבעיה המרכזית.

מירב בן ארי: כן, ראיתי גם כאן בחקיקה, בחוקים שקשורים למשרד המשפטים.

<שרית טילוביץ לוי: מפקחת ארצית על מערכת האבחון באגף לטיפול באדם עם מש"ה במשרד הרווחה.

<שרית טילוביץ לוי: חשוב לי להבהיר שמבחינה מקצועית יש הבדל בין אדם עם ליקוי שכלי לאדם עם מוגבלות שכלית התפתחותית.

<שרית טילוביץ לוי: המונח מוגבלות שכלית התפתחותית הוא מונח שלקוח מהעולם המערבי על פי הגדרה אמריקאית למוגבלות שכלית התפתחותית וזה אומר שהמוגבלות חייבת להתחיל לפני גיל 18.

<שרית טילוביץ לוי: לכן המילה התפתחותית מופיעה כאן.

<שרית טילוביץ לוי: ליקוי שכלי יכול להופיע גם אחרי גיל 18 וזאת לא אוכלוסיית היעד של מוגבלות שכלית התפתחותית.

<שרית טילוביץ לוי: זאת אומרת, והיה ואדם מגיע עם פגיעה שהתגלתה לאחר גיל 18, למשל כתוצאה מתאונת דרכים, נפילה מסוס וכדומה, דימנסיה, הוא לא יוכר כאדם עם מוגבלות שכלית התפתחותית וחייבים לעשות את ההבחנה הזאת.

<שרית טילוביץ לוי: זאת אוכלוסייה אחרת, היא מקבלת טיפולים אחרים ומשאבים אחרים.

אילן גילאון: זה לא גורע במאומה.

מירב בן ארי: נכון.

מירב בן ארי: זה לא גורע.

<יעל סלנט: מה שאמרה כאן נעה בן-צבי מאקי"ם שעלתה הצעה לשנות גם את המונח ליקוי שכלי.

<יעל סלנט: כפי שאמר עורך דין אדי וויס ממשרד הרווחה, דנו בזה בישיבה יחד עם הגורמים המקצועיים, משרד המשפטים, משרד הרווחה, והגענו למסקנה שמדובר באוכלוסייה שהיא רחבה יותר, כמו שהוא ציין, ממוגבלות שכלית התפתחותית שבאמת זה רק עד גיל 18.

<יעל סלנט: הצעת החוק הזאת באמת ביקשה לשנות את המונח מפגר ולא התפרצנו למונחים אחרים שאולי נכון וראוי לשנות גם אותם בהמשך, אבל פשוט זה לא הנושא של הצעת החוק הזאת כפי שהיא מונחת על השולחן.

<יעל סלנט: כמובן שככל שנרצה, נוכל לדבר על הדברים לקראת קריאה שנייה ושלישית.

מירב בן ארי: בסדר גמור.

מירב בן ארי: חברי הכנסת.

מירב בן ארי: חבר הכנסת שמולי, אתה רוצה להתייחס?

איציק שמולי: כן.

איציק שמולי: תודה רבה גברתי יושבת הראש.

איציק שמולי: אני חושב שמדובר בהצעת חוק שאמנם היא סמנטית אבל היא מאוד מאוד חשובה כי בעולם שבו אנחנו חיים השפה קובעת מציאות.

איציק שמולי: את ההצעה, מי שהמליץ לכנסת לחוקק זה כבוד השופט עודד מאור שמתח ביקורת חריפה על השימוש שעושה החקיקה בלשון הזאת שהיא לשון פוגענית, לשון שמבליטה בעיקר את חוסר היכולת של הבן אדם במקום את האנושיות שלו ואת היכולות שלו ואת החוזקות שלו.

איציק שמולי: גברתי היושבת ראש, אני שומע מהבוקר כל מיני תגובות ציניות.

מירב בן ארי: גם אני.

מירב בן ארי: אמרו לי שזאת הצעת חוק מיותרת ושאני חברת כנסת מיותרת.

איציק שמולי: את במקום טוב.

איציק שמולי: לי אמרו שאני מחוקק את החוק כדי שלא יוכלו לקרוא לי מפגר.

מירב בן ארי: כמו שאומרים, הציבור תומך.

איציק שמולי: כן, אבל אני אגיד לך מה בכל זאת מעודד אותי.

איציק שמולי: אמנם לא למשך הרבה זמן אבל הייתה לי את הזכות להיות מורה לחינוך מיוחד בכיתה ג' בבית ספר קדימה בקריות.

איציק שמולי: כשאני עמדתי שם, בכיתה ג', עם ילדי שילוב, ילדים עם אוטיזם, ילדים עם מוגבלות שכלית התפתחותית, ראית איך כל פעם כשהילדים האלה חוזרים מהפסקה ובאילו אירועים בהם נזרקה לעברם איזושהי מילה פוגענית, ישר כל תחושת השייכות שלהם, כל תחושת הביטחון העצמי שלהם, הכול נלקח מהם.

איציק שמולי: אני באמת מציע לאנשים לחשוב פעמיים ואני כמובן לא מאחל את זה לאף אחד אבל עד שאתה לא נמצא במקום הזה, אתה לא מבין מה המשמעות של מילה אחת שיכולה לרסק ילד בכיתה ג', אתה לא יכול להיות כל כך נחרץ בביקורת שלך.

איציק שמולי: אני רוצה להרגיע את כולם.

איציק שמולי: הכנסת הזו, גם הקואליציה וגם האופוזיציה, חוקקה ומחוקקת בתחום של קידום זכויות של אנשים עם מוגבלות באופן שלדעתי לא היה כאן הרבה זמן ובמקרה ליד השולחן הזה נמצאים ארבעה חברי כנסת שבאמת מעורבים בתחומים הללו.

איציק שמולי: גברתי היושבת ראש, אני מחוקק יחד אתך את החוק הזה בגאווה גדולה ובכבוד רב ומי שמצייץ, שימשיך לצייץ.

מירב בן ארי: נכון.

מירב בן ארי: תודה רבה.

מירב בן ארי: חבר הכנסת אילן גילאון.

אילן גילאון: אני דווקא באתי בגלל הגישה הצינית הזאת.

אילן גילאון: שפה היא בדרך כלל ביטוי למבחן הכוונה.

אילן גילאון: היום כולם מדברים רק במבחן התוצאה אבל מבחן התוצאה הוא קודם כל תוצאה של מבחן הכוונה, למה אנחנו מתכוונים, ויש בהחלט ראיית עולם חדשה, ראיית עולם של ספקטרום.

אילן גילאון: להזכירכם, מוגבלות איננה סטטוס נרכש.

אילן גילאון: לא לומדים באוניברסיטה להיות מוגבלים.

אילן גילאון: אני אטען כאן ואני מתעקש לטעון, ובכל מקום, על כל במה ותחת כל עץ רענן, שאין דבר כזה אנשים ללא מוגבלויות.

אילן גילאון: כל האנשים עם מוגבלים או נשאי מוגבלות או מוגבלים לפרקים או יש מוגבלים בסביבתם או בכל מקרה יהיו מוגבלים כאשר אם יזדקנו ובכלל, המוגבלות הכי גדולה במדינת ישראל היא למשל חוסר הנגישות למידע, לדוגמה, שהיא שייכת לתשעים אחוזים מן האוכלוסייה למעט עשרת האחוזים האלה שהם עורכי דין ולבנת פורן.

אילן גילאון: את הדברים האלה צריך להבין.

אילן גילאון: השפה שאנחנו משתמשים בה היא מתוך התפיסה ההוליסטית, מתוך תפיסת עולם שאומרת שכולנו אנשים מוגבלים, תפיסתנו בעניין הזה היא אוניברסלית, השפה היא ביטוי למבחן הכוונה שלנו ובספקטרום הזה כולנו חיים.

אילן גילאון: אנחנו כולנו אנשים בעלי ספקטרום.

אילן גילאון: שיהיה ברור לגמרי.

אילן גילאון: ולכן המוגבלות היא בכל תחומי החיים.

אילן גילאון: חוק שוויון זכויות לאנשים עם מוגבלות 1999, שלי היה הכבוד להיות מנסחו והוא סופג מההשראה של החוק האמריקאי.

אילן גילאון: רק אנקדוטה קטנה לגבי החוק הזה.

אילן גילאון: הייתי חבר כנסת חדש.

מירב בן ארי: ממתי החוק הזה?

אילן גילאון: יש את 1998 ויש את 1999.

אילן גילאון: הפרקים של נגישות, אני עוסק בהם מאז ועד היום.

אילן גילאון: אחרי כל ההפסקה הזאת, זה אותו חוק בו עסקתי ב-1999 ואז הבנתי שכדי להציג חוק, להגיש חוק, צריך 61 חתימות.

אילן גילאון: באמת על החוק הזה חתומים כל כך הרבה חברי כנסת.

אילן גילאון: למעשה זה היה סילבוס ואנחנו מתקנים ומתקנים ואין לזה בסופו של דבר סוף.

אילן גילאון: נכון, אנחנו לא יכולים לחוקק את החוק שאנשים יהיו בני אדם, אבל השפה היא בהחלט זאת שמחנכת ולכן באתי, בגלל ששמעתי הערות ציניות.

אילן גילאון: רציתי לבוא, לפרגן לכם ולומר שהדברים האלה הם חשובים כי השפה מולידה את המציאות והיא מולידה את מבחן התוצאה.

אילן גילאון: אנחנו היום בגישה שלא משנים את האנשים אלא אנחנו משנים את סביבתם וכאשר אנחנו מדברים על מוגבלות, אנחנו מדברים על מונח אובייקטיבי שאפשר לצמצם אותו, שאפשר להקטין אותו.

אילן גילאון: הטכנולוגיה מאפשרת היום דברים מדהימים.

אילן גילאון: היא מאפשרת להכניס תשעים אחוזים מהאנשים לתשעים אחוזים מהחיוניות של החיים, לפחות.

אילן גילאון: דברים מדהימים.

אילן גילאון: אתם רואים את זה כל יום.

אילן גילאון: השאלה שלנו כבני אדם היא קודם כל אם אנחנו בוחרים להשתמש בזה כדי לצמצם את הפערים האלה ואם יש לנו את היכולת לזכור כל הזמן שאנחנו יכולים להיות בצד השני של המוגבלות.

אילן גילאון: לכן יישר כוח.

אילן גילאון: אני תומך בחוק.

מירב בן ארי: תודה רבה חבר הכנסת גילאון.

מירב בן ארי: חברת הכנסת נורית קורן, בבקשה.

נורית קורן: אני רוצה לומר גם לחבר הכנסת איציק שמולי וגם לך חברת הכנסת מירב בן ארי שטוב שלקחתם, במיוחד שמולי, את פסק הדין של השופט עודד מאור.

נורית קורן: אני פגשתי את השופט.

נורית קורן: הוא היה מאוד נרגש כשהוא ראה שאנחנו לקחנו את פסק הדין וחוקקנו חוק.

נורית קורן: זה תיקון עוול והגיע הזמן שנדבר בשפה נקייה כי כולנו בני אדם, כולנו שואפים לשוויון הזדמנויות וכולנו רוצים להיות אותם אזרחים במדינה וליהנות מכל מה שהמדינה נותנת לאזרחים, גם בחובות וגם בזכויות.

נורית קורן: ככל שאני נחשפת יותר ויותר לנושא של אנשים עם מוגבלות, הנושא של נגישות פתאום נהיה אצלי מאוד מאוד חשוב כי פתאום אתה רואה שאתה כבן אדם רגיל לא שם לב לפעמים לדברים, לפרטים הקטנטנים שצריכים לשנות בשביל אנשים עם סוג של מוגבלות.

נורית קורן: אני חושבת שאנחנו באמת צריכים לתקן את כל החוקים שיש בהם חתכים של לקות כזאת או אחרת, שכולם יהיו אותה כותרת.

נורית קורן: נכון, יהיה קשה להבחין בין התפתחותית אחרי גיל 18 וגם אוטיזם, אבל אני חושבת שאנחנו צריכים למצוא איזשהו מושג שייתן לנו על כולם ואלה אנשים עם מוגבלות.

נורית קורן: אותו דבר אנחנו צריכים לעשות כך שגם הזכויות של כולם תהיינה אותן זכויות כי כל הזמן זה מה שעולה על השולחן.

נורית קורן: כל הזמן פונים אלי אנשים עם מוגבלות ואומרים לי שיש תשושי נפש, יש את אלה ויש את אלה, אבל החוק לא מדבר בצורה אחת והקצבאות לא אותן קצבאות.

נורית קורן: נכון, צריך לעשות כך שיהיה לכולם אותו הדבר כי זכות השוויון כאן היא חשובה מאוד.

נורית קורן: כל הכבוד לשניכם.

מירב בן ארי: תודה רבה.

מירב בן ארי: אני אומר משהו לגבי החוק.

מירב בן ארי: בהחלט החוק קיבל יותר תוקף לאחר פסק הדין אבל אין ספק שכל התהליך כבר התחיל ב-2012, כפי שציינת, עם השר משה כחלון.

מירב בן ארי: שם התחיל התהליך הראשוני.

אילן גילאון: תעשי חוק שהעולם התחיל עם השר משה כחלון.

אילן גילאון: זה יהיה יותר פשוט.

מירב בן ארי: נכון.

מירב בן ארי: אני חושבת שהיקום כולו, ההוויה שלנו התחילה עם השר משה כחלון.

מירב בן ארי: בכלל, הנוכחות שלו.

אילן גילאון: אני אומר את זה בקטע טוב.

מירב בן ארי: אם כן, פסק הדין הנחרץ וגם כמובן הוועדה הציבורית בשנת 2009 של סביונה רוט-לוי.

מירב בן ארי: זה תהליך שאני מאוד מאוד מקווה שאנחנו נגיע לסיומו בתקופה הקרובה, לפחות בחקיקה, עם כמובן כפי שציינו פנייה לשרים הרלוונטיים לתקן את התקנות.

מירב בן ארי: גם אני קיבלתי תגובות קשות וציניות.

מירב בן ארי: לומר את האמת, בעיני זה פשוט מעיד על בורות.

מירב בן ארי: כאשר קידמתי את הצעת החוק, לא סיפרתי לכם, הייתה עלי התנפלות בתקשורת.

מירב בן ארי: בעיני זה אמנם שינוי סמנטי מבחינה משפטית אבל איך שאנחנו קוראים לבן אדם, זה איך שאנחנו מתייגים אותו והתיוג הזה והמילה הזאת מפגר היא מילה שצריכה להיעלם מהעולם, מילה שהתחילה בשנות ה-60 ופשוט חייבת להיעלם.

מירב בן ארי: אני כן חושבת שהאחריות שלנו היא גם בשפה שלנו להוציא את המילה הזאת.

מירב בן ארי: זאת אומרת, זה לא מספיק שהחקיקה תחליף.

מירב בן ארי: אנחנו צריכים להוציא את המילה הזאת בכלל ולהפסיק להשתמש בה לא בשיח, לא במליאה, כמובן אפילו לא בדיונים ובכל מקום.

מירב בן ארי: נכון, זה קצת יותר ארוך אבל הרבה יותר מכבד ומכבד אותנו קודם כל לפני שאנחנו מכבדים את האחרים.

מירב בן ארי: לפני שאנחנו עוברים להצבעה, אני רוצה להודות לכם, כמובן לוועדת השרים לענייני חקיקה, לחברי חבר הכנסת איציק שמולי שאנחנו תמיד עושים דברים טובים ביחד.

מירב בן ארי: אני חושבת שעשיתם כאן עבודה מקיפה.

מירב בן ארי: אנחנו כמובן כוועדה נשמור את הזכות שאם יש חוק שלא הוזכר כאן, כמובן יגיע לכאן לקראת הכנה לקריאה שנייה ושלישית, אבל בעיקרון אני באמת חושבת שעשיתם כאן עבודה טובה, מעמיקה ועברתם על הכול.

מירב בן ארי: תודה רבה ותודה רבה כמובן לצוות הוועדה.

מירב בן ארי: נעבור להצבעה.

מירב בן ארי: מי בעד אישור הצעת חוק החלפת המונח מפגר (תיקוני חקיקה), התשע"ו-2016?

מירב בן ארי: בעד – פה אחד

מירב בן ארי: הצעת החוק אושרה פה אחד.

מירב בן ארי: תודה רבה.

מירב בן ארי: נתראה בהכנה לקריאה שנייה ושלישית.